Sparekassen Vendsyssel og Sparekassen Hvetbo ønsker at gå sammen i én sparekasse.

Bestyrelserne i Sparekassen Vendsyssel og Sparekassen Hvetbo vil gerne fusionere til én sparekasse under navnet Sparekassen Vendsyssel. De vil nu bede myndighederne, repræsentantskabet og generalforsamlingen om at godkende fusionen. Hvis alt går efter planen, træder fusionen i kraft i oktober 2012. Sparekassen Vendsyssel har 28 afdelinger og godt 300 medarbejdere. Sparekassen Hvetbo har 55 medarbejdere og 4 afdelinger. Ifølge direktørerne i de to sparekasser, Vagn Hansen og Christian Hem, vil en fusion betyde, at kunderne beholder de vilkår, rådgivere og filialer, de kender, og også arbejdspladserne bliver bevaret. De seneste år er Sparekassen Vendsyssel blevet større og større. I 2009 erhvervede Sparekassen fire afdelinger fra EBH Bank og i år Sparekassen Limfjorden. Efter fusionen med Sparekassen Hvetbo vil Sparekassen Vendsyssel have 80.000 kunder og 32.500 garanter.